Жемчуг () са тип бронепалубни крайцери от 2-ри ранг на руския императорски флот от началото на 20 век. Типът е създаден в рамките на корабостроителната програма от 1897 г.: „За нуждите на Далечния Изток“. Базовият проект (крайцера „Новик“) е разработен от фирмата „Шихау“ по техническото задание на руския Морски технически комитет (МТК). В серия през 1901 – 1904 г. на Невския завод по изменения първоначален проект са построени два кораба: „Жемчуг“ и „Изумруд“. И двата кораба в състава на 2-ра Тихоокеанска ескадра участват в Руско-японската война, в т.ч. и в Цушимското сражение. Двата кораба оцеляват в него, но „Изумруд“ впоследствие е взривен и потопен от екипажа. „Жемчуг“ остава в строй до Първата световна война и участва в нея; през октомври 1914 г. е потопен от германския крайцер „Емден“.